b'\n_START_ARTICLE_\nKron\xc5\xb3 auksas\n_START_PARAGRAPH_\nKron\xc5\xb3 auksas (angl. crown gold) \xe2\x80\x93 22 karat\xc5\xb3 (91,667%) aukso lydinys, 1526 m., valdant Henrikui VIII, Anglijoje imtas naudoti aukso monetoms kaldinti ir naudojamas iki \xc5\xa1iol._NEWLINE_Iki tol aukso monetas kaldino i\xc5\xa1 23 karat\xc5\xb3 aukso, ta\xc4\x8diau \xc5\xa1is lydinys mink\xc5\xa1tesnis, tod\xc4\x97l labiau d\xc4\x97visi ir jo monetas patogiau dilinti, taip gaunant aukso dro\xc5\xbeles.\n_START_SECTION_\nAukso lydiniai Anglijoje ir Jungtin\xc4\x97je Karalyst\xc4\x97je\n_START_PARAGRAPH_\nGaminant aukso lydinius Anglijoje tradici\xc5\xa1kai naudojo var\xc4\xaf. Tik kaldinant 1887 m. soverenus buvo pridedama 1,25% sidabro. Tais metais buvo karalien\xc4\x97s Viktorijos aukso jubiliejus ir kaldino soverenus su karalien\xc4\x97s atvaizdu. Nor\xc4\x97ta, kad \xc5\xa1iose monetose karalien\xc4\x97s atvaizdas b\xc5\xabt\xc5\xb3 kuo ry\xc5\xa1kesnis._NEWLINE__NEWLINE_Kron\xc5\xb3 auksas su variu D. Britanijoje iki \xc5\xa1iol naudojamas soverenams kaldinti.\n_START_SECTION_\nAukso lydiniai JAV\n_START_PARAGRAPH_\nJAV iki 1834 m. aukso monetas kaldino i\xc5\xa1 kron\xc5\xb3 aukso. Nuo D. Britanijos kron\xc5\xb3 aukso \xc5\xa1is lydinys skyr\xc4\x97si tuo, kad tur\xc4\x97davo apie 6% sidabro._NEWLINE_1834 m. standartinio JAV monet\xc5\xb3 aukso grynis buvo suma\xc5\xbeintas nuo 22 karat\xc5\xb3 (91,667%) iki 21,58 karato (89,92%), kad aukso monetas b\xc5\xabt\xc5\xb3 sunkiau perlydyti. 1837 m. JAV aukso monetose nustojo naudoti sidabr\xc4\x85, d\xc4\x97l ko grynis padid\xc4\x97jo iki 900 prabos ((21,6 karato). \xc5\xa0is 90% aukso ir vario lydinys buvo naudotas aukso monetoms nuo 1837 m. iki 1933 m., kai aukso monetos buvo i\xc5\xa1imtos i\xc5\xa1 apyvartos.\n_START_SECTION_\nKron\xc5\xb3 auksas ir kaupiamosios monetos\n_START_PARAGRAPH_\nIki XX a. vidurio aukso monetos buvo apyvartin\xc4\x97s monetos, tod\xc4\x97l joms tiko patvarus 22 karat\xc5\xb3 kron\xc5\xb3 auksas. O kaupiamosios monetos neskirtos apyvartai, tod\xc4\x97l dilimas joms nekenkia. D\xc4\x97l to joms naudojamas mink\xc5\xa1tas grynas auksas, kurio grynis 99,9%, 99,99% ar net 99,999% (pvz., Kanados Klevo lapai)._NEWLINE_1967 m. i\xc5\xa1leistas Piet\xc5\xb3 Afrikos respublikos kriugerandas buvo kaldinamas i\xc5\xa1 tradicinio 22 karat\xc5\xb3 kron\xc5\xb3 aukso (lik\xc4\x99s metalas - varis), kadangi ketinta naudoti kriugerandus kaip apyvartines monetas. Dabar kriugerandai naudojami kaip kaupiamosios monetos, j\xc5\xb3 nominalas neatitinka monet\xc5\xb3 vert\xc4\x97s._NEWLINE__NEWLINE_\xc5\xa0iais laikais yra ir daugiau kaupiam\xc5\xb3j\xc5\xb3 monet\xc5\xb3, kurios n\xc4\x97ra skirtos apyvartai, ta\xc4\x8diau d\xc4\x97l istorin\xc4\x97s tradicijos kaldinamos i\xc5\xa1 kron\xc5\xb3 aukso. Tokios kaupiamosios monetos yra D. Britanijos kaupiamieji soverenai, JAV aukso ereliai. \xc5\xa0ie kaldinami i\xc5\xa1 kron\xc5\xb3 aukso, kuris turi 3% sidabro, tod\xc4\x97l skiriasi nuo senojo JAV kron\xc5\xb3 aukso.'